1. Plnenie opatrení vyplývajúcich z Národného programu rozvoja športu v SR v jednotlivých oblastiach športu

Oblasť športu pre všetkých

	Oblasť športu pre všetkých v Národnom programe rozvoja športu v SR (ďalej len „NPRŠ“) je popri školskej telesnej výchove, výkonnostnom a vrcholovom športe, významnou súčasťou celého systému nášho športu. Je to oblasť ľudskej činnosti, ktorú je potrebné chápať nadrezortne ako úlohu, ktorá sa musí riešiť na všetkých úrovniach štátnej správy, samosprávnych územných celkov a samospráv obcí a miest, škôl a školských zariadení, občianskych združení, zdravotných poisťovní, ale aj iných subjektov pôsobiacich v tejto oblasti. Činnosť v oblasti športu pre všetkých je považovaná za verejnoprospešnú činnosť občianskych združení a ostatných subjektov, najmä neziskových organizácií. 
	Ministerstvo školstva SR v roku 2002 finančne podporovalo reálne pohybové programy na upevňovanie zdravia pre rôzne vekové kategórie prostredníctvom občianskych združení (Asociácia športu pre všetkých SR, Slovenská asociácia športu na školách, Slovenský olympijský výbor, Asociácia telovýchovných jednôt a klubov SR, Združenie technických a športových činností SR, Únia rómskej TV a športu, Sokol, Orol a iné subjekty) v obciach a mestách s reálnym  zapojením približne 10 % počtu obyvateľstva.
	Pozornosť bola ďalej prioritne venovaná vytváraniu podmienok pre telovýchovnú a športovú činnosť sprístupňovaním telocviční, ihrísk a iných telovýchovných zariadení, rozširovaniu materiálno-technickej základne, finančnej podpore na krytie prenájmov telovýchovných  a športových zariadení a budovanie nenáročných ihrísk, cyklistických a turistických trás.
	Špecifickou činnosťou pohybových programov bola záujmová telovýchovná a športová činnosť detí a mládeže, vrátane podporovania športových aktivít pre zdravotne oslabené deti a mládež. Do rôznych foriem záujmovej mimoškolskej športovej činnosti sa zapojilo približne 20 % žiakov, vrátane žiakov so zdravotným postihnutím.

Plnenie opatrení z Národného programu rozvoja športu:

1.	Od roku 2002  postupne zvyšovať percentuálny podiel finančných dotácií z disponibilných prostriedkov štátneho rozpočtu i rozpočtu samosprávnych celkov.
Z: MŠ SR
T: trvalo
Vyhodnotenie:
	Ministerstvo školstva SR v roku 2002 v rámci schválených projektov určených na reálne pohybové programy a záujmovú telovýchovnú a športovú činnosť v oblasti športu pre všetkých, vrátane podporovania športových aktivít zdravotne oslabených, poskytlo subjektom dotácie vo výške 20,5 mil. Sk, čo v porovnaní s predchádzajúcim obdobím a rokom 2001 predstavuje nárast o 2,5 mil. Sk. Z objektívnych príčin nie sú dostupné prehľady poskytnutých dotácií z rozpočtov samosprávnych celkov.

2.	V ďalších rokoch prioritne dotovať projekty na vytváranie podmienok formou materiálno-technického zabezpečenia telovýchovných a športových zariadení, nenáročných ihrísk, turistických chodníkov, cyklotrás, najmä na údržbu a prevádzku športových zariadení a na projekty vzdelávania dobrovoľných pracovníkov v športe pre všetkých – cvičiteľov, inštruktorov, učiteľov, trénerov a podobne
		Z: MŠ SR, KÚ, samospráva
		T: rok 2002 a priebežne
Vyhodnotenie:
	V roku 2002 boli prioritne podporované projekty na havarijné stavy športových hál, telovýchovných objektov, futbalových ihrísk, turistických chát, ako aj na značenie turistických chodníkov, cyklotrás vo výške cca 10,5 mil. Sk.
	Významným príspevkom k rozvoju športu pre všetkých bol vládou SR schválený projekt „Vráťme šport do škôl“ s cieľom podporiť rozširovanie povinnej a dobrovoľnej telesnej výchovy na školách, ako aj využívanie školských objektov na mimoškolskú telovýchovnú a športovú činnosť. V prvej etape  v roku 2002 bola poskytnutá dotácia na uvedený projekt vo výške 300 mil. Sk 464 základným a  24 stredným školám s účelovým určením na rekonštrukciu telovýchovných zariadení, havarijné stavy a dokončenie rozostavaných objektov.
	V rámci poskytnutých dotácii občianskym združeniam boli podporené projekty vzdelávania dobrovoľných pracovníkov v športe pre všetkých,  na organizovanie školení, kurzov a seminárov, pre organizátorov telovýchovnej a športovej činnosti (Asociácia športu pre všetkých SR, OROL, Slovenský vysokohorský turistický spolok). 

3.	Upraviť legislatívu prenájmu školských, obecných a športových zariadení tak, aby finančné prostriedky za prenájom boli využité na údržbu, opravy, nákup náradia, prevádzku zariadení a organizovanie záujmovej činnosti v TV.
		 Z: MF SR, MŠ SR
T: rok 2002
Vyhodnotenie:
	Uplatňované v zmysle zákona č. 506/2001 Z.z. o financovaní základných škôl, stredných škôl a školských zariadení a o doplnení zákona NR SR č. 303/1995 Z.z. o rozpočtových pravidlách v znení neskorších predpisov, finančné prostriedky prijaté od iných fyzických  a právnických osôb za využitie priestorov škôl alebo školských zariadení v čase mimo výchovno-vzdelávacieho procesu, sa použijú na rozširovanie materiálno-technickej vybavenosti škôl a školských zariadení.
	Na základe vecných a legislatívnych riešení MŠ SR odporučilo prenájom telovýchovných zariadení v majetku obcí realizovať podľa usmernenia MŠ SR z 19.5.1998 č. 9648/1998-71 k postupu škôl a školských zariadení pri prepožičiavaní školských športových zariadení právnickým osobám na športové účely. 
	
4.	Podľa ekonomických možností nášho národného hospodárstva postupne zvyšovať podielové dane v prospech obcí a miest, čím sa vytvoria výraznejšie možnosti organizovania športu pre všetkých na obecnej, mestskej a regionálnej úrovni
		Z: MF SR
T: trvalo

Vyhodnotenie:
Obce a mestá v prevažnej miere neposkytovali väčší podiel daní na rozvoj činnosti v oblasti športu pre všetkých, vzhľadom na nedostatok finančných prostriedkov a riešenie prioritných úloh vyplývajúcich  z transformácie verejnej správy a presunom  kompetencií z orgánov štátnej správy na orgány územnej samosprávy, i keď zákon NR SR č. 416/2001 Z.z. vymedzil presun kompetencií aj v oblasti športu.

5.	Pripraviť postupný harmonogram budovania a rekonštrukcie telovýchovných a športových zariadení na bezbariérové z hľadiska prístupnosti osobám s obmedzenou schopnosťou pohybu v súlade s vyhláškou Ministerstva životného prostredia SR č. 192/1994 Z.z. a budovania prímestských športovo-rekreačných areálov, zón s nenáročným viacúčelovým športovým vybavením v prírodnom prostredí v letnom i zimnom. Zabezpečiť dobudovanie a modernizáciu športových areálov vo voľnej krajine ako súčasť stredísk turizmu a rekreácie.
Z: MŠ SR, MH SR, KÚ, samospráva
T: rok 2002 a priebežne
Vyhodnotenie:
	MŠ SR v spolupráci s krajskými úradmi a subjektami športu zdravotne postihnutých športovcov na základe podkladov a požiadaviek na debarierizáciu športových objektov spracovalo materiál „Analýza stavu bezbariérových športových zariadení v SR a časový harmonogram rekonštrukcie a úpravy vytipovaných športových zariadení, vrátane ich finančného zabezpečenia“. Úloha bude realizovaná v dvoch etapách od roku 2003 až do roku 2012. 
		  
6.	Po ukončení transformácie verejnej správy pôsobiť na volené orgány vyšších samosprávnych celkov, vytvoriť "Komisie športu pre všetkých" v záujme zvyšovania počtu zapojených občanov do hnutia športu pre všetkých a koordinácie činnosti občianskych združení a klubov.
Z: MŠ SR, KÚ, samospráva
T: rok 2002 a priebežne
Vyhodnotenie:
	MŠ SR v spolupráci so Združením miest a obcí Slovenska pripravilo návrh na vytvorenie koordinačných orgánov (komisiu, radu) s cieľom usmerňovania činnosti občianskych združení a klubov vo vyšších územných celkoch. Úloha sa zrealizuje do konca roku 2003.
 
7.	Vytvoriť motivačnú kampaň v mediálnych prostriedkoch a formou výchovy a vzdelávania v školách vplývať na zmenu hodnotovej orientácie v prospech zdravého životného štýlu formou pohybových aktivít.
Z: MŠ SR
T: rok 2002 a priebežne
Vyhodnotenie:
	V školskom roku 2002/2003 podporíme z rozpočtu Sekcie štátnej starostlivosti o šport televíznu reláciu „Superchyty“ s cieľom popularizácie športu na školách, vytvárania podmienok pre občianske združenia a medializácie významných športových podujatí. V elektronických médiách je propagovaná kampaň na podporu školského športu prostredníctvom „Nadácie Jednota COOP“. 

8.	V súlade s Koncepciou rozvoja výchovy a vzdelávania a Národného programu výchovy a vzdelávania v SR zaviesť funkciu vysokoškolsky vzdelaného pedagóga voľného času ako odborníka pre prácu s mládežou a koordinátora voľno časových aktivít.
Z: MŠ SR
T: rok 2002 a priebežne
Vyhodnotenie:
Súčasná legislatíva neumožňuje zavedenie funkcie vysokoškolsky vzdelaného pedagóga voľného času. Táto problematika bude riešená v pripravovanom návrhu zákona o výchove a vzdelávaní v školách a v školských zariadeniach (školský zákon), ktorého legislatívny zámer by mal byť predložený v júni 2003. V súčasnosti oblasť mimoškolských voľno-časových aktivít formou pravidelnej činnosti, spontánnych aktivít a súťaží   zabezpečujú učitelia, tréneri a iní dobrovoľní pracovníci v školských strediskách záujmovej činnosti a nezávisle od škôl centrá voľného času.

9.	Podporovať telesnú výchovu a šport občanov so zdravotným postihnutím vo všetkých športových aj nešportových občianskych združeniach občanov so zdravotným postihnutím.
Z: MŠ SR, MPSVR SR
T: trvalo
Vyhodnotenie:
	Dlhodobo je finančne podporovaný projekt „Športové tábory zdravotne postihnutej mládeže“ a ďalšie jednorázové športové podujatia (v roku 2002 to bolo celkovo 405 tis. Sk) pre všetky druhy postihnutia s cieľom vytvárania podmienok pre športovo-rekreačné záujmy postihnutých osôb a následným   poskytnutím  podpory programom integrovaného športu 

Oblasť školského športu a školskej telesnej výchovy  

Cieľom školskej telesnej výchovy ako povinného vyučovacieho predmetu je zabezpečiť harmonický a zdravý vývin detí a mládeže.
	Zdravie, odolnosť a zdatnosť človeka je jednou z priorít každej spoločnosti. Zdravotný stav populácie súvisí s mnohými faktormi, medzi ktoré patrí aj životný štýl ľudí a jeho dôležitá zložka - pohybová aktivita. Kľúčovým obdobím na získanie dobrej východiskovej úrovne telesnej zdatnosti a pohybovej výkonnosti je školský vek a školská telesná výchova.
	Školská telesná výchova je vzhľadom na jej odborné vedenie, cieľavedomosť, pravidelnosť, sústavnosť i vzhľadom na jej všeobecné zavedenie formou povinných hodín v rozsahu 2 - 3 hodiny týždenne, najúčinnejšou formou pohybovej činnosti. Pri vytváraní pohybového režimu detí a mládeže a pri získavaní vzťahu k pravidelnej pohybovej činnosti plní nezastupiteľnú funkciu. Je základnou a najúčinnejšou formou výchovného pôsobenia na celú populáciu detí a mládeže.
	Samozrejme, plnenie vyššie uvedeného cieľa nie je možné ponechať iba na predmet telesná výchova, pretože pri súčasnom počte hodín TV v týždni (2 hod - ZŠ, 3 hod - gymnáziá, 2 hod. - stredné odborné školy a 1 - 2 hod. stredné odborné učilištia) nie je možné z fyziologického hľadiska dosiahnuť žiadaný efekt. Nevyhnutné v súčasnom období je dopĺňať povinné formy vyučovania záujmovými aktivitami - nepovinnými predmetmi, krúžkami, činnosťou útvarov talentovanej mládeže.
	S cieľom zlepšenia súčasného stavu v oblasti školskej telesnej výchovy boli prijaté v NPRŠ opatrenia, ktoré sú v súčasnosti realizované nasledovne:
Plnenie opatrení z Národného programu rozvoja športu:

1.	V súlade s novým školským zákonom vypracovať všeobecne-záväzné právne predpisy o organizácii kurzových foriem vyučovania telesnej výchovy (lyžiarsky a plavecký výcvik, ochrana človeka a prírody), o zaraďovaní zdravotne oslabených žiakov a žiakov so zdravotným postihnutím do vyučovacieho procesu telesnej výchovy, o zriaďovaní a zabezpečení útvarov športovo-talentovanej mládeže, o zriaďovaní útvarov v mimoškolskej činnosti v oblasti športu na školách.
Z: MŠ SR
T: 2002
Vyhodnotenie:
Nakoľko nebol v minulom roku schválený nový školský zákon, neboli schválené ani vykonávacie predpisy k tomuto zákonu. Sekcia štátnej starostlivosti o šport má pripravenú vyhlášku k útvarom talentovanej mládeže v športe a tiež smernicu k strediskám záujmovej činnosti v športe a jej zámerom  je aspoň časť z uvedených predpisov účinne zaviesť už od školského roku 2003/2004.

2.	Zamedziť znižovaniu počtu hodín telesnej výchovy na školách a hľadať možnosti zvýšenia dotácie na 3 hod.  týždenne, najmä na II. stupni základných škôl.
Z: MŠ SR
T: 2002 a priebežne
Vyhodnotenie:
Zatiaľ sa nepodarilo zvýšiť požadovanú dotáciu povinného vyučovania hodín telesnej výchovy, najmä na II. stupni základných škôl - z 2 na 3 hod. v týždni. Úprava učebných plánov si vyžaduje dlhodobejší proces a táto úloha bude môcť byť riešená pri príprave nových pedagogických dokumentov v súlade s „Miléniom“ a  v spolupráci so Štátnym pedagogickým ústavom.

3.	V súlade s pripravovanými dlhodobými koncepciami vo výchovno-vzdelávacom systéme na základných, stredných a vysokých školách v SR, prispôsobiť súčasným potrebám prípravu učiteľov telesnej výchovy, trénerov a cvičiteľov s cieľom zvyšovania kvalifikovanosti a odbornosti vyučovania.
Z: MŠ SR
T: trvalo
Vyhodnotenie:
V spolupráci Akreditačnej komisie špecializovaných činností v oblasti telesnej kultúry a Akreditačnej komisie vlády SR, najmä s jej odbornou skupinou pre oblasť telesnej výchovy a športu, sú spoločne pripravované stanoviská pre vydávanie súhlasu konať štátne skúšky jednotlivým vysokým školám, ktoré majú študijné odbory telesná výchova a šport, hlavne v bakalárskom a magisterskom štúdiu. Ide hlavne o odbornú garanciu a materiálne podmienky pre uvedené štúdium na jednotlivých vysokých školách. Pre zvýšenie kvality vyučovania a prípravy učiteľov telesnej výchovy a tiež trénerov, bude potrebné spolupracovať s vecne príslušnou sekciou vysokých škôl, tiež s vysokými školami, Národným inštitútom športu ako aj so športovými zväzmi.

4.	Vytvoriť efektívny systém kontroly vyučovacieho procesu telesnej výchovy riadiacimi orgánmi škôl, regionálnou i štátnou školskou inšpekciou s cieľom zvýšenia úrovne výchovno-vzdelávacieho procesu telesnej výchovy.
Z: MŠ SR, ŠŠI
T: trvalo
Vyhodnotenie:
Bude sa realizovať v spolupráci so Štátnou školskou inšpekciou po dohode s vecne príslušnou sekciou regionálneho školstva.

5.	Zefektívniť systém školských športových súťaží na základných, stredných a vysokých školách v koordinácii s príslušnými športovými zväzmi a zabezpečiť jeho realizáciu s cieľom zapájania aj menej talentovaných, zdravotne oslabených žiakov a žiakov so zdravotným postihnutím do tohto systému.
Z: MŠ SR, SAŠŠ, SAUŠ a ŠZ
T: 2002 a priebežne
Vyhodnotenie:
Jednou z najzaujímavejších foriem v školskom športe sú nepochybne školské športové súťaže, do ktorých sa v minulom školskom roku v rámci postupových súťaží zapojilo 217 538 žiakov základných a stredných škôl. Opatrenie sa realizuje v spolupráci so zainteresovanými subjektami - aj s cieľom hľadania možností viaczdrojového financovania a tiež vytvárania možností zapojenia zdravotne oslabených detí do procesu súťaží žiakov. MŠ SR vytvorilo kategorizáciu súťaží žiakov základných a stredných škôl pre školský rok 2003/2004, kde jednotlivé kategórie a stupne súťaží budú financované a organizačne zabezpečované podľa príslušných kompetencií - ministerstva, nižších článkov štátnej správy, samosprávnych orgánov a tiež iných subjektov. V tomto školskom roku sekcia štátnej starostlivosti o šport pripravila krízový variant financovania regionálnych kôl športových súťaží, na ktoré nenašli prostriedky krajské úrady a samosprávne orgány. V rámci vnútorného pripomienkového konania k novele zákona č. 542/1990 Z.z. pripravila sekcia štátnej starostlivosti o šport vecné stanovisko k zákonne upravenej kompetencii pre KÚ a OÚ v problematike finančného a organizačného zabezpečenia regionálnych kôl. Novela zákona by mala mať účinnosť od 1.7.2003. Do augusta 2003 je jednou z najdôležitejších úloh Koordinačnej rady súťaží pripraviť novú smernicu o súťažiach žiakov, vrátane súťaží mladých záchranárov civilnej obrany v Slovenskej republike, ktorej ciele, podmienky, organizáciu a obsah súťaží boli zaregistrované na MŠ SR v roku 2000 pod registračným číslom 458/2000-71, v súvislosti s prechodom kompetencií.

6.	V zmysle vykonanej pasportizácie školských telovýchovných objektov a zariadení postupne zabezpečiť ich údržbu, rekonštrukciu, dostavbu a prevádzku v súlade s projektom rozvoja materiálno-technického zabezpečenia športu, vrátane vytvárania podmienok bezbariérového prístupu pre žiakov s obmedzenou schopnosťou pohybu v súlade s vyhláškou Ministerstva životného prostredia SR č. 192/1994 Z.z.
Z: MŠ SR, KÚ, samospráva
T: trvalo
Vyhodnotenie:
V oblasti zlepšenia materiálno technických podmienok v školskom športe bola nesporne pozitívne hodnotená realizácia projektu „Vráťme šport do škôl“. V roku 2002 bolo do uvedeného projektu, na základe spracovaných priorít krajských úradov, zaradených  464 základných a 24 stredných škôl. Projekt bol zameraný na opravy a rekonštrukcie a novú výstavbu a dostavbu školských telocviční, s dôrazom na základné školy. V roku 2002 bolo na tento účel preinvestovaných 281,538 mil. Sk. Rozpis plánovaných finančných prostriedkov podľa účelu:

1.	Opravy a rekonštrukcie základných škôl -  127,355 mil. Sk	 	
2.	Opravy a rekonštrukcie stredných škôl  - 	20,230 mil. Sk
3.	Nové stavby -					99,000 mil. Sk
4.	Rozostavané stavby -				49,000 mil. Sk
Spolu plánované: 			          295,585 mil. Sk.

V roku 2003 bude pokračovať II. etapa projektu s dôrazom na stredné školy, kde je plánovaná na vyššie uvedené účely suma 300 miliónov Sk. Táto suma bude rozdelená na základe kritérií komisie MŠ SR a priorít KÚ. Pri realizácii nových stavieb boli školy zaviazané v zmysle vyššie uvedenej smernice vytvoriť podmienky bezbariérového prístupu.

7.	Skvalitniť systém metodického riadenia telesnej výchovy a tvorby pedagogických dokumentov prostredníctvom Ministerstva školstva SR, Štátneho pedagogického ústavu a metodických centier v SR.
Z: MŠ SR
T: 2001

Vyhodnotenie:
Opatrenie sa realizuje prostredníctvom pracovníkov sekcie štátnej starostlivosti a sekcie regionálneho školstva MŠ SR, ktorí sú členmi odbornej komisie telesnej výchovy a športu pri Štátnom pedagogickom ústave, ktorá pripravuje a vyjadruje sa k závažným pedagogickým dokumentom v oblasti telesnej výchovy a športovej prípravy na školách.

8.	Vytvoriť legislatívne podmienky pre zabezpečenie pedagogickej praxe študentov na cvičných a fakultných školách a vytvoriť tak efektívne podmienky na špecializovanú prípravu učiteľov telesnej výchovy.
Z: MŠ SR
T: 2003
Vyhodnotenie:
Opatrenie sa plní v gescii sekcie vysokých škôl, ktorá pripravuje vyhlášku o cvičných školách, ktorá by mala vytvoriť lepšie podmienky v danej oblasti aj pre študentov vysokých škôl študujúcich v odbore telesná výchova a šport, bakalárskeho a magisterského štúdia.      

	V ďalšom období bude cieľom v školskom športe zapojiť čo najviac detí do pravidelného športovania, hlavne na školách a vytvorenie podmienok materiálno-technických a tiež personálnych na zaktivizovanie záujmovej činnosti na školách. Túto úlohu bude MŠ SR realizovať aj formou projektu „Otvorená škola“. 

Oblasť práce so športovo-talentovanou mládežou

NPRŠ sa prioritne v celej svojej šírke  až do roku 2010  zaoberá rozvojom mládežníckeho športu a osobitne prípravou športovo-talentovanej mládeže.
Oblasť výberu a prípravy športovo-talentovanej mládeže je súčasťou systému vrcholového športu a ťažiskovo sa zabezpečuje v základných a stredných školách. MŠ SR preto v roku 2002 
sústredilo svoju aktivitu na zabezpečenie činnosti útvarov na školách. Schválením „Usmernenia MŠ SR k starostlivosti o športovo-talentovanú mládež“ sa upravili legislatívne podmienky na zabezpečenie činnosti útvarov. Podarilo sa tiež v spolupráci so športovými zväzmi a rezortom vnútra zriadiť chýbajúce články systému (zriadili sa zväzové centrá prípravy mládeže a strediská mládeže v rámci rezortných stredísk prípravy športovej reprezentácie), čím sa vytvorili predpoklady pre naštartovanie procesu budovania efektívnejšej siete útvarov a ich racionalizácie. V súlade s uvedeným, v oblasti financovania MŠ SR od roku 2002 zaviedlo systém prerozdeľovania finančných prostriedkov určených na túto oblasť pre športové zväzy a úrovne útvarov, na základe kritérií a predložených projektov. 

Plnenie opatrení z Národného programu rozvoja športu:

1.	Zriadiť útvary mládeže v rámci rezortných stredísk prípravy športovej reprezentácie.
Z: MŠ SR, MO SR, MV SR
T: 2003
Vyhodnotenie:
V priebehu roka 2002 boli zriadené útvary mládeže v strediskách prípravy športovej reprezentácie rezortu školstva a vnútra. V rámci týchto stredísk bolo v roku 2002 na základe špecificky prijatých kritérií zaradených 98 športovcov do 23 rokov. V rezorte obrany, vzhľadom na prijatú koncepciu „Ozbrojené sily Slovenskej republiky – model 2010“, sa táto úloha nerealizovala. 

2.	V rámci vytvorených podmienok a špecifík konkrétneho športového odvetvia určiť sieť – počet útvarov pre kontinuálny prechod najtalentovanejších mladých športovcov.
Z: športové zväzy - letných športov
       T: 2001
                     Z: športové zväzy – zimných športov
         T: 2002
Vyhodnotenie:
	V rámci realizovaného projektu „Výber a príprava športovo-talentovanej mládeže“ sa postupne dobudováva sieť útvarov talentovanej mládeže v jednotlivých športových odvetviach. Je to sieť vybraných útvarov, ktoré na základe hodnotenia športových zväzov dlhodobo kvalitne pracujú s talentami. V roku 2002 bolo takto zo štátneho rozpočtu dotovaných a podporených čiastkou 86 909 mil. Sk 594 útvarov z celkového počtu 1426 evidovaných útvarov, vrátane 18-tich novozriadených  zväzových centier prípravy mládeže.

3.	Dobudovať a dovybaviť športové školy a centrá prípravy mládeže.
Z: MŠ SR, športové zväzy, športové      kluby, samospráva
T: trvalo
Vyhodnotenie:
	Táto úloha sa plní priebežne. V roku 2002 sa začal realizovať projekt modernizácie a dovybavenia športových škôl a centier prípravy mládeže. MŠ SR vyčlenilo na tento projekt v minulom roku 23,76 mil. Sk a z prostriedkov Fondu národného majetku sa prefinancovalo ďalších 300 mil. Sk v rámci projektu „Vráťme šport do škôl“.
4. Formou projektov pripraviť návrh na zriadenie útvarov športovo-talentovanej mládeže pre športovcov so zdravotným postihnutím
Z:  zväzy športovcov so zdravotným
     		   postihnutím
T: 2002
Vyhodnotenie:
	MŠ SR v roku 2002 na základe predložených návrhov športových zväzov zdravotne postihnutých športovcov a Slovenského paralympijského výboru, podporilo zriadenie špecializovaných útvarov pre zdravotne postihnutú športovo-talentovanú mládež v Bratislave, v Poprade, v Košiciach, vo Vrátnej a na Remate pri Handlovej v celkovej čiastke 2,99 mil. Sk. 

Oblasť výkonnostného športu, vrcholového športu a športovej reprezentácie

	Z pohľadu dosiahnutých výsledkov na významných športových podujatiach ako sú MS, ME, MSJ a MEJ možno rok 2002 hodnotiť ako úspešný. Skutočnosť, že naši športovci sa dokázali výrazne presadiť najmä v olympijských športoch, je dobrým signálom pred kvalifikačnými súťažami na OH v Aténach, ktoré sa uskutočnia prevažne v tomto roku. V roku 2002 získali reprezentanti SR 17 titulov majstrov sveta, 20 titulov majstrov Európy, 4 tituly juniorských majstrov sveta, 2 tituly juniorských majstrov Európy, 5 titulov akademických majstrov sveta, vytvorili 4 svetové a 5 európskych rekordov. Celkovo získali naši športovci 134 medailových umiestnení.
	Mimoriadnym úspechom sa prezentovali hokejisti, ktorí získali titul majstrov sveta (vôbec prvý v histórii Slovenska v kolektívnych športoch) v ľadovom hokeji. Významný úspech dosiahlo aj tenisové družstvo žien, ktoré tiež prvýkrát v histórii vybojovalo pre Slovensko víťazstvo vo FED CUP-e. Presadili sa aj futbalisti, ktorí získali 3. miesto na ME hráčov do 19 rokov a kvalifikovali sa na MS. Z individuálnych športov je potrebné spomenúť najmä výsledky posádky K 4 v rýchlostnej kanoistike (získali po 2 tituly majstrov Európy a sveta v jednom roku, čo sa doteraz nikomu nepodarilo) a plavkyne Martiny Moravcovej.
	V roku 2002 sa na území SR uskutočnilo 95 významných športových podujatí, na organizovanie ktorých bolo prostredníctvom NPRŠ poskytnutých 21 450 tis. Sk. Na podujatia zdravotne postihnutých občanov boli poskytnuté ďalšie finančné prostriedky vo výške 550 tis. Sk. 	

Plnenie opatrení z Národného programu rozvoja športu:

1.	V štátnej dotačnej politike na roky 2001 – 2010 uplatňovať diferencovanú podporu športových odvetví.
Z: MŠ SR
T: trvalo
Vyhodnotenie:
V roku 2002 sa uplatňovala diferencovaná podpora športových odvetví, na základe ktorej 25-tim vybraným športovým zväzom bola poskytnutá dotácia vo výške 80% (cca 93,6 mil. Sk) z celkovej dotácie určenej na zabezpečenie úloh športovej reprezentácie. Zostávajúcich 20% dotácií (cca 23,4 mil. Sk) sa rozdelilo na ďalších 54 športových zväzov. Dotácie sa športovým zväzom poskytli na základe schválených ”Kritérií pre poskytovanie finančných prostriedkov zo štátneho rozpočtu na zabezpečenie úloh športovej reprezentácie”, ktoré boli spolu s rozpisom dotácií na jednotlivé subjekty zverejnené na internetovej stránke MŠ SR. 

2.	Zriadiť Národný inštitút športu. 
Z: MŠ SR
T: etapovito do 31.12.2003
Vyhodnotenie:
	Národný inštitút športu bol zriadený k 1.2.2002 ako priamoriadená rozpočtová organizácia MŠ SR. V roku 2002 sa rozbiehala jeho činnosť, riešilo sa materiálno-technické vybavenie a personálne zabezpečenie. V priebehu roka bola vykonaná pasportizácia telovýchovno-lekárskych pracovísk a diagnostických centier na Slovensku a následne sa začala modernizácia technického vybavenia. V oblasti vzdelávania NIŠ uskutočnil odborné semináre a školenia pre trénerov mládeže, reprezentácie a ďalších odborných pracovníkov. V zabezpečení nadštandardnej zdravotnej starostlivosti a diagnostiky pre špičkových športovcov pripravil NIŠ zmluvné podmienky s jednotlivými pracoviskami tak, aby od roku 2003 tento systém mohol byť efektívnejšie realizovaný. V súčasnosti je v Bratislave dobudované špecializované diagnostické pracovisko vo Fakultnej nemocnici na Miczkiewiczovej ul. a k dispozícii je aj mobilná diagnostická jednotka pre prácu priamo v teréne.

3.	Zabezpečiť činnosť rezortných stredísk prípravy športovej reprezentácie a ich efektívnu koordináciu a spoluprácu.
Z: MŠ SR, MO SR, MV SR
T: trvalo
Vyhodnotenie:
	Činnosť stredísk – AŠK Dukla Banská Bystrica, AŠK Dukla Trenčín, Stredisko štátnej športovej reprezentácie MV SR a Centrum akademického športu, bola naďalej zabezpečovaná prostredníctvom príslušných rezortov. V roku 2002 navrhlo MO SR transformáciu vrcholového športu v  podmienkach rezortu obrany, ktorá však zásadným spôsobom ovplyvňovala nielen existenciu športu v ozbrojených silách, ale aj štátnu športovú reprezentáciu SR. Tento návrh transformácie nebol v konečnom dôsledku realizovaný, čo sa pozitívne prejavilo pri zabezpečení úloh športovej reprezentácie. V rámci Komisie športovej reprezentácie pri MŠ SR sa pravidelne stretávali zástupcovia jednotlivých rezortných stredísk, operatívne riešili a koordinovali postup pri zabezpečovaní zaradených športovcov.

4.	Vytipovať, dobudovať a dovybaviť centrá športovej prípravy a servisné pracoviská slúžiace na prípravu reprezentantov.
Z: MŠ SR, športové zväzy, strediská         prípravy športovej reprezentácie
T: etapovito do roku 2006
Vyhodnotenie:
	Úlohu je potrebné chápať z dlhodobého hľadiska. V tejto oblasti sú prioritne riešené športové zväzy zaradené do systémovej podpory. V roku 2002 boli najvýznamnejšími investičnými akciami Národné tenisové centrum v Bratislave, Národné tréningové centrum futbalu v Senci, Tréningové centrum rýchlostnej kanoistiky v Komárne, Národné centrum vodného póla v Novákoch, Areál biatlonu v Osrblí, Tréningové centrum ľadového hokeja v Piešťanoch, Národné centrum boxu v Nitre, centrá športovej prípravy na Štrbskom Plese a v 
Bojniciach a pod. Na túto oblasť bolo v roku 2002 vyčlenených 125 mil. Sk.
5.	Konkretizovať realizáciu dlhodobých plánov reprezentačných družstiev s osobitným zameraním na zabezpečenie špičkových reprezentantov – vytváranie tzv. TOP tímov.
Z: športové zväzy, rezortné strediská prípravy športovej reprezentácie,  SOV, SPV,  SAUŠ
T: každoročne
Vyhodnotenie:
	Športové zväzy a organizácie, ktoré zabezpečujú úlohy športovej reprezentácie každoročne pripravujú plány komplexnej športovej prípravy reprezentantov. Osobitná pozornosť sa venuje športovcom zaradeným do Top tímov Slovenského olympijského výboru a Slovenského paralympijského výboru. Činnosť Top tímov koordinujú štáby, ktoré sa pravidelne schádzajú a riešia aktuálne potreby zaradených športovcov. Od roku 2002 sa príprava športovcov v Top tímoch realizuje dlhodobo počas celého olympijského cyklu (4-ročný cyklus). V jednotlivých štáboch sú zástupcovia športových zväzov, SOV a SPV, rezortných stredísk a MŠ SR.

6.	Pripraviť návrh na riešenie zabezpečenia zdravotnej starostlivosti o športovcov na všetkých úrovniach.
Z: MŠ SR, MZ SR
T: december 2002
Vyhodnotenie:
	Toto opatrenie je zatiaľ realizované čiastočne. V roku 2002 sa podarilo v spolupráci s Národným inštitútom športu a Slovenskou spoločnosťou telovýchovného lekárstva zabezpečiť diagnostické vyšetrenia pre špičkových športovcov, reprezentačné výbery a pre vybranú športovo-talentovanú mládež a taktiež sa vytvorili predpoklady na vybudovanie diagnostických centier v Bratislave, Trenčíne, Banskej Bystrici a Košiciach. Ďalšie formy zdravotnej starostlivosti o športovcov ako aj návrh na ich krytie, boli predložené na riešenie v rámci pripravovanej novelizácie “Liečebného poriadku”, ktorý je toho času v legislatívnom konaní. 

7.	Pripraviť a realizovať projekt zriadenia strediska prípravy mládeže a dospelých pre športovcov so zdravotným postihnutím.
Z: MŠ SR, MPSVR SR
T: 2004
Vyhodnotenie:
	V priebehu roka 2002 predložil Slovenský paralympijský výbor návrh na realizáciu stredísk prípravy mládeže a dospelých vo Vrátnej doline a na Remate. Tieto strediská sa začali budovať a sú v súlade s pripravovanou koncepciou starostlivosti o športovcov so zdravotným postihnutím. Uvedená koncepcia bude v súlade s Plánom práce MŠ SR na rok 2003 predložená na rokovanie OPM.

Oblasť medzinárodnej športovej spolupráce

	Medzinárodná spolupráca v oblasti telesnej výchovy a športu je súčasťou zahraničných aktivít každej krajiny a napomáha výrazne zvýšiť jej prestíž. Táto oblasť je v NPRŠ považovaná za významný prínos k medzinárodným aktivitám Slovenskej republiky.
	Základný princíp, ktorý je v medzinárodnej športovej spolupráci uplatňovaný v NPRŠ je partnerský vzťah medzi štátnymi orgánmi a spolkovou sférou športových občianskych združení, v ktorom MŠ SR zohráva úlohu koordinátora najmä v oblasti zastupovania SR v medzinárodných vládnych i mimovládnych štruktúrach. Prioritou v oblasti dvojstrannej spolupráce v súčasnom období je obnova a vytváranie novej zmluvnej základne a spolupráce, hlavne so susediacimi krajinami- V 4, členskými krajinami EÚ a krajinami kandidujúcimi do EÚ. 
	K plneniu týchto úloh v NPRŠ bola uznesením vlády SR zriadená komisia pre zahraničnú spoluprácu (koordinačná rada pre medzinárodnú spoluprácu), ako poradný orgán ministra školstva SR, v súčinnosti s Ministerstvom zahraničných vecí SR, Ministerstvom vnútra SR, Združením miest a obcí Slovenska a subjektami telovýchovnej a spolkovej sféry. 
	Zároveň sa vykonáva pasportizácia zmluvnej bázy so zreteľom na šport na všetkých úrovniach vládnej a mimovládnej sféry. NPRŠ definoval priority a stanovil postup a úlohy všetkých zainteresovaných subjektov v oblasti medzinárodnej športovej spolupráce.
	Ministerstvo školstva SR v spolupráci so Slovenským olympijským výborom a regiónom Poprad-Tatry analyzuje možnosti pokračovania kandidatúry SR na usporiadanie ZOH v roku 2014.

Plnenie opatrení z Národného programu rozvoja športu:

1.	Od roku 2001 sa systemovo rieši zabezpečenie medzinárodnej spolupráce v oblasti športu a telesnej výchovy v zmysle samostatného vyčlenenia finančných prostriedkov na zabezpečenie medzinárodnej spolupráce. Medzinárodné bilaterálne programy boli zabezpečované odborom športu v zmysle NPRŠ. Sekcia štátnej starostlivosti o šport podporovala a podporuje medzinárodné aktivity športových subjektov vo svojej pôsobnosti, avšak na vytvorenie širšej medzinárodnej, hlavne bilaterálnej zmluvnej základne, ktorá tvorí dôležitú súčasť výkonu štátnej správy, nemá stále dostatočné finančné zdroje.
2.	V roku 2002 bola vykonaná pasportizácia zmluvnej bázy so zreteľom na šport na všetkých úrovniach vládnej a mimovládnej sféry. Prebehli aj výmeny odborníkov na riadenie a administratívu športu na národnej a medzinárodnej úrovni, vrátane vedy o športe a telovýchovného lekárstva, antidopingu a výmena informácií.
3.	V roku 2002 prebehla výmena športových družstiev a telovýchovných pracovníkov, pričom si športové subjekty túto činnosť zabezpečovali sami.
4.	V rámci spolupráce boli definované prioritné krajiny z hľadiska potrieb slovenského športu:
•	Susediace krajiny - ČR, Rakúsko, Maďarsko, Ukrajina, Poľsko,
•	Krajiny EÚ - hlavne Nemecko, Francúzsko, Veľká Británia, Španielsko, Taliansko, Holandsko, Fínsko, Dánsko, Írsko, Belgicko, Portugalsko, Švédsko,
•	Ďalšie krajiny - Austrália, USA, Japonsko, Kanada, Rusko a Čína, s ktorými máme platné zmluvy.
5.	V roku 2002 bol zriadený Národný inštitút športu, kde sa tiež vytvárajú podmienky na zabezpečenie a podporu medzinárodných aktivít.
6.	V rámci predvstupového obdobia do EÚ boli nadviazané kontakty v oblasti športu počas predsedníctva EÚ Gréckom.
7.	V roku 2002 sa len čiastočne využívali prístupové finančné zdroje (PHARE, ISPA, SAPARD), ktoré sú cielené na väčšie investičné celky aj so zreteľom na dobudovanie infraštruktúry využiteľnej pre oblasť športu. Je potrebné vypracovať projekty, ktoré budú vyhovovať kritériám EÚ. Je nutné pre túto oblasť vyškoliť odborníkov.

2. Plnenie opatrení vyplývajúcich z ekonomického zabezpečenia  „Národného programu  rozvoja športu v SR“

 
Návrh súboru opatrení na ekonomické zabezpečenie  NPRŠ bol vypracovaný na základe zhodnotenia stavu financovania  športu s poukázaním na zásadné problémové otázky, týkajúce sa podpory športu na Slovensku, ktoré boli podrobne analyzované v materiáli  MŠ SR (prerokovanom vládou SR v januári r. 2001) pod názvom „Analýza a návrh systému financovania telesnej kultúry v SR – analýza“. Konkretizácia navrhnutého modelu financovania   a  smerov riešenia ekonomického zabezpečenia športu bola ďalej rozpracovaná  v NPRŠ.
Súbor ekonomických opatrení je smerovaný na 2 formy  podpory športu tzv. priamu  a nepriamu, ktorých cieľom je zabezpečiť plynulé financovanie všetkých úloh športu s garanciou dosiahnutia porovnateľného objemu finančných prostriedkov v SR s krajinami EÚ.
Opatrenia v oblasti priamej podpory  sa realizujú v  troch základných formách – v rámci odvetvového financovania,  účelového financovania a programového financovania. Opatrenia v oblasti nepriamej podpory sú zamerané na vytvorenie adekvátnych legislatívnych podmienok pre rozvoj športu  cestou prispôsobenia platných legislatívnych noriem  normám v porovnateľných vyspelých krajinách.

Plnenie opatrení z Národného programu rozvoja športu:

a/ Opatrenia v oblasti tzv. priamej podpory

aa/ Štátny rozpočet - každoročne vyčleniť v rozpočte kapitoly Ministerstva školstva SR na príslušný kalendárny  rok účelovo určené finančné prostriedky na Národný program rozvoja športu v SR s nasledovnými podprogramami:

-	Šport pre všetkých
-	Štátna športová reprezentácia
-	Športovo – talentovaná mládež
-	Podpora telovýchovných a športových občianskych združení
-	Investície do športu
-	Medzinárodná spolupráca
-	Národný inštitút športu

Z: MŠ SR
T: trvalo
Vyhodnotenie : 
	V rozpočte výdavkov kapitoly MŠ SR sú zo štátneho rozpočtu (vrátane výťažkov z lotérií a iných podobných hier) každoročne vyčlenené finančné prostriedky na NPRŠ.

Rok 2002:
Finančné prostriedky boli rozdelené podľa schválenej programovej štruktúry na jednotlivé podprogramy a prvky tak, ako boli určené v NPRŠ. Celkový objem finančných prostriedkov, určených v rozpočte kapitoly MŠ SR  na NPRŠ  činil k 31.12.2002 sumu 789 199 tis. Sk, v tom kapitálové výdavky činili 153 200 tis. Sk, bežné výdavky 602 405 tis. Sk a rozpočet výdavkov priamoriadených rozpočtových organizácií MŠ SR, zabezpečujúcich úlohy v oblasti športu - Centra akademického športu a Národného inštitútu športu spolu 33 594 tis. Sk. Mimo kapitoly MŠ SR boli realizované finančné prostriedky, vyčlenené v NPRŠ na r. 2002  pre záchranné horské služby spolu vo výške 22 545 tis. Sk. Celková suma finančných prostriedkov určená v r. 2002 na NPRŠ činila  811 744 tis. Sk, v tom prostriedky štátneho rozpočtu činili 261 744 tis. Sk a výťažky z lotérií a iných podobných hier 550 000 tis. Sk. 

Rok 2003:
Na základe poznatkov z  nového spôsobu financovania  v kapitole MŠ SR v roku 2002 formou programového rozpočtovania bolo v rámci  NPRŠ pre rok 2003 vytvorených v súlade s vytýčenými zámermi päť podprogramov, na ktoré boli v rozpočte výdavkov kapitoly MŠ SR účelovo vyčlenené finančné prostriedky v celkovej výške 832 228 tis. Sk, v tom prostriedky štátneho rozpočtu činia 257 228 tis. Sk a výťažky z lotérií a iných podobných hier  575 000 tis. Sk. 
V roku 2003 došlo síce v porovnaní s rokom 2002 k  zvýšeniu objemu  finančných prostriedkov, určených v kapitole MŠ SR na NPRŠ o 20 484 tis. Sk (a v porovnaní s rokom 2001 o 52 262 tis. Sk), napriek tomu však celkový objem prostriedkov určených na tieto účely nedosahuje úroveň požadovanú v rozpise finančných prostriedkov, uvedenom  v prílohe k NPRŠ  na roky 2002 – 2010. Celkový prehľad o  finančných prostriedkoch vyčlenených v rozpočte kapitoly MŠ SR na jednotlivé úlohy NPRŠ v r. 2002 a 2003 podľa platného  funkčného a ekonomického členenia (osobitne zo štátneho rozpočtu a z výťažkov z lotérií a iných podobných hier) je v prílohe č. 1 a 2 tohto materiálu.
Na základe vyššie uvedených skutočností možno konštatovať, že opatrenie uvedené v bode aa/ - vyčleniť v rozpočte kapitoly MŠ SR na príslušný kalendárny rok účelovo určené finančné prostriedky na NPRŠ bolo v roku 2002 a aj pre rok 2003 splnené.

ab/ Výťažky z lotérií a iných podobných hier  - v súlade so zákonom SNR č. 194/1990 Zb. o lotériách a iných podobných hrách v znení neskorších predpisov použiť na podporu športu 50 % výťažkov a zjednodušiť systém poukazovania prostriedkov.
							Z: MF SR
							T: trvalo
	
Vyhodnotenie:
Uvedené opatrenie sa realizuje v plnom rozsahu prostredníctvom zákona o štátnom rozpočte SR a následnými rozhodnutiami MF SR. V roku 2002 bola v zákone o štátnom rozpočte SR z výťažkov z lotérií a iných podobných hier rozpočtovaná na telovýchovné a športové účely v kapitole MŠ SR suma 550 000 tis. Sk. Doúčtovanie nerozpočtovaných príjmov z výťažkov z lotérií a iných podobných hier zo strany MF SR predstavovalo za rok 2002  čiastku 78 648 tis. Sk. Pre rok 2003 je z výťažkov z lotérií a iných podobných hier na NPRŠ v kapitole MŠ SR rozpočtovaná suma 575 000 tis. Sk.
	V tejto časti možno opatrenie uvedené v bode ab/ považovať za splnené.

b/ Opatrenia v oblasti nepriamej podpory športu

	Sú zamerané na vytvorenie adekvátnych legislatívnych podmienok pre rozvoj športu, porovnateľných s krajinami EÚ, najmä v  oblasti daní, sponzoringu, reklamy, darov a pod. .   
								Z: MF SR
								T: rok 2002 a priebežne
Vyhodnotenie:
          Legislatívna iniciatíva mala v tejto oblasti smerovať najmä k novelizácii zákona č. 366/1999 Z. z. o daniach z príjmov, ktorou by došlo k určitej úprave v oblasti definovania predmetu dane daňovníkov, ktorí nie sú založení alebo zriadení za účelom podnikania, rozšírenia rozsahu činností oslobodených od dane, prípadne hľadania možností určitých úľav na dani – pokiaľ ide o verejnoprospešné činnosti v oblasti telesnej kultúry.
         Vzhľadom na to, že vláda SR odsúhlasila presun úlohy z uznesenia vlády SR č. 838 z   5. septembra 2001 – pripraviť návrhy riešenia nepriamej podpory športu z roku 2002 na rok 2003, návrhy týkajúce sa novelizácie zákona o daniach z príjmov neboli zatiaľ riešené.
          MŠ SR však na úlohe systematicky pracuje a do 30.9.2003 predloží  na rokovanie vlády SR konkrétne návrhy riešení v danej oblasti. 
Pokiaľ ide o uplatňovanie zákona č. 366/1999 Z. z. v praxi, pozitívne treba hodnotiť tendenciu postupného znižovania sadzby dane a s mimoriadnym ohlasom sa stretlo ustanovenie umožňujúce použitie podielu zaplatenej dane na osobitné účely. 
           Vďaka jednému percentu z daní fyzických osôb na Slovensku sa vlani „vyzbieralo“ viac ako 100 mil. Sk, ktoré si rozdelilo 3 925 neziskových subjektov. Do športu sa touto cestou dostalo ďalších cca 18 000 tis. Sk, čo je cca 1/6 celkovej sumy a tretí najväčší podiel po zdravotníctve a školstve.
           Pozitívne treba hodnotiť skutočnosť, že podstatná časť týchto prostriedkov smerovala do podpory základných článkov t.j. telovýchovných jednôt a športových klubov.
	Plnenie opatrení v tejto časti materiálu možno hodnotiť za čiastočne splnené.

3. Priority Ministerstva školstva SR v oblasti športu na roky 2003 – 2006

	V priebehu jeden a pol ročného plnenia NPRŠ, kde ako vyššie uvádzame vo vyhodnotení prijatých opatrení, je možno skonštatovať, že sa nám v jednotlivých oblastiach športu mnohé už podarilo splniť, niektoré sú vo fáze realizovania a bohužiaľ niektoré sa nám nedarí plniť vôbec. Vychádzajúc z doterajších skúseností z realizácie NPRŠ, ďalej zo zmien (hlavne zmien legislatívnych) v spoločnosti súvisiacich s prenosom kompetencií na samosprávne orgány, ako aj pretrvávajúce problémy vyplývajúce zo zložitej štruktúry telovýchovného spolkového hnutia na Slovensku a v súlade s Programovým vyhlásením vlády SR, MŠ SR navrhuje v rokoch 2003 – 2006 prioritne sa zamerať pri realizácii NPRŠ na nasledujúce úlohy:

1.	Vytvárať podmienky na aktívne formovanie životného štýlu obyvateľov Slovenskej republiky, šport vnímať ako prostriedok na skvalitňovanie života pohybovými aktivitami, ako prevenciu pred civilizačnými chorobami a negatívnymi javmi najmä u detí a mládeže, rizikových skupín obyvateľstva, ako pohybovú regeneráciu, oddych a rekreáciu. U detí a mladých ľudí šport vnímať ako výchovný prostriedok pri formovaní ich vývoja a pozitívneho využívania voľného času.

2.	V oblasti legislatívy športu pripraviť nový moderný zákon o športe, ktorý vytvorí efektívnejší základ na realizáciu úloh v oblasti športu, najmä z hľadiska financovania, postavenia profesionálneho športu v našom systéme a najmä vytvorí podmienky na kvalitatívne lepší vzťah štátu a športových občianskych združení a samosprávnych orgánov. Vytvorí aj základný legislatívny rámec boja proti dopingu v športe. Očakávame, že vytvorí i dobrú východiskovú polohu na zjednodušenie organizačnej štruktúry slovenského športu.
V oblasti štátnej športovej reprezentácie zabezpečiť jednotnú koordináciu športu a systém riadenia vo všetkých troch rezortoch, ktoré plnia úlohy pri príprave reprezentantov (školstvo, vnútro a obrana). Upraviť legislatívny rámec na pôsobenie rezortných stredísk prípravy športovej reprezentácie a vytvoriť podmienky viaczdrojového financovania pre tieto strediská.

3.	Zabezpečiť a zefektívniť tzv. prierezové, ale veľmi významné činnosti pre rozvoj športu – oblasť vzdelávania v športe, diagnostiky a aplikovania najnovších poznatkov vedy a techniky, budovania informačného systému a zdravotného zabezpečenia športovcov. K tomu postupne dobudovať Národný inštitút športu ako výkonnú a koordinačnú inštitúciu. Postupne integrovať kapacity v uvedených oblastiach s jednotným riadením a financovaním.

4.	V spolupráci so samosprávnymi orgánmi vytvárať podmienky na intenzívnejšie využívanie športových areálov, športových hál a telocviční škôl  vo vlastníctve obcí a iných subjektov, na záujmovú športovú činnosť a aktívne zapájanie učiteľov, cvičiteľov, rodičov a trénerov do tejto činnosti. K tomu finančne realizovať projekty „Otvorená škola“, „Vráťme šport do škôl“ a „Školské dvory“. Podobne v spolupráci so samosprávou finančne podporiť najmä organizovanie regionálnych športových súťaží a podujatí športu pre všetkých.

5.	V oblasti ekonomiky a financovania športu pokračovať v diferencovanej podpore športových odvetví so zreteľom na ich úspešnosť, popularitu a tradíciu. Po vyhodnotení výsledkov olympijského cyklu 2000-2004 pristúpiť k ďalšiemu zúženiu okruhu športových odvetví dotovaných zo štátneho rozpočtu. V rámci programového rozpočtovania pristúpiť k racionalizácii programovej štruktúry, zníženiu počtu podprogramov NPRŠ a ich zameranie v súlade s požiadavkami športovej praxe. Klásť väčší dôraz na viaczdrojové financovanie a na jednotlivé projekty poskytovať štátne dotácie len po preukázaní vlastných, príp. iných ako štátnych zdrojov financovania projektu. V roku 2003 predložiť na rokovanie vlády SR návrhy riešenia tzv. nepriamej podpory športu.

6.	V oblasti materiálno-technického zabezpečenia športu na centrálnej úrovni pokračovať v súlade s programovými cieľmi NPRŠ v budovaní národných športových centier ako centier prípravy talentovanej mládeže a štátnej športovej reprezentácie. Dobudovaním týchto centier vytvárať súčasne podmienky pre organizovanie významných medzinárodných súťaží na športoviskách  porovnateľnej medzinárodnej úrovne. Prioritne riešiť dobudovanie už rozostavaných objektov, t.j. Národného tenisového centra v Bratislave, Národného futbalového centra v Senci a Národného centra pre vodné pólo v Novákoch. V roku 2004 začať s výstavbou národného centra pre kanoistiku a veslovanie v Bratislave - Jarovciach.
	V spolupráci so samosprávnymi orgánmi regiónov, miest, obcí a Ministerstvom kultúry SR riešiť metodicky, zadávateľsky a investorsky systém integrovaného rozvojového programu výstavby viacúčelových stavieb pre športové a kultúrno-spoločenské využívanie a taktiež budovanie sídelných areálov zdravia a siete prímestských športovo-rekreačných zón pre obyvateľov miest. Na tento účel v maximálne možnej miere využiť prostriedky z predvstupových fondov a štrukturálnych fondov EÚ.
 Združením prostriedkov samosprávy, športových organizácií a štátu vytvárať materiálnu bázu    pre ďalší rozvoj najpopulárnejších športov v SR. V rokoch 2003 – 2004 so zameraním na rozvoj, zvýšenie členskej základne a ďalšej popularizácie hokeja v SR - projekt prekrytia otvorených zimných štadiónov unifikovanými, finančne nenáročnými konštrukciami, v rokoch 2004 – 2006 so zameraním na rozvoj futbalu – projekt s futbalom po celý rok -  umelé a zelené trávniky.
 
7.	V rámci športovej reprezentácie SR vytvárať podmienky pre rozvoj najúspešnejších športových odvetví, s cieľom úspešnej účasti špičkových športovcov na najvýznamnejších svetových podujatiach – olympiádach, majstrovstvách sveta a Európy a univerziádach. Týmto prispieť k vytváraniu medzinárodnej prestíže Slovenska vo svete.